KIRJALLINEN KYSYMYS E-3773/97 neuvostolle esittäjä(t): Nikitas Kaklamanis (UPE) (24. marraskuuta 1997)

Aihe: Laiton muuttoliike EU:hun ja työttömyys

Toistuvissa mielipidetutkimuksissa useimmissa EU:n valtioissa on ilmennyt täysin selvästi se näkemys, että laiton maahanmuutto on yksi suurimmista ongelmista Euroopan nykykansalaisille.

Kuluvalla vuosikymmenellä tämä ilmiö on erityisesti laajentunut ja kun vuonna 1990 noin 30 000:a henkilöä estettiin muuttamasta Eurooppaan, kolme vuotta myöhemmin tämä määrä oli noussut 200 000:een. Vuosien 1991 ja 1995 välisenä aikana arvioidaan noin 3 miljoonan henkilön tulleen EU:hun, minkä ilmiselvät seuraukset näkyvät tavallista eurooppalaista uhkaavan työttömyyden kasvussa.

Haluaisin saada tietää, mitä toimenpiteitä neuvosto aikoo toteuttaa, jotta unionin kolmansista maista unioniin tulevia maahanmuuttajia kohtaan osoittama solidaarisuus yhdistyisi myös tavallista Euroopan kansalaista kohtaan osoitettuun mielenkiintoon; Euroopan kansalaista, joka joutuu maksamaan Maastrichtin ehtoihin sopeutumisesta koituvat kustannukset, ja joka lisäksi joutuu kärsimään siitä haitasta, että työn löytäminen on mahdotonta, ja olemaan työttömänä pitkiä aikoja.

Vastaus (26. helmikuuta 1998)

1. Kuten arvoisa parlamentin jäsen hyvin tietää, jäsenvaltiot pitävät kansalaistensa sosiaalisia perusoikeuksia ja heidän taloudellisen ja sosiaalisen kehityksensä edistämistä tärkeinä. Amsterdamissa allekirjoitetussa sopimuksessa asetetaan Euroopan unionin ensimmäiseksi tavoitteeksi taloudellisen ja sosiaalisen kehityksen sekä työllisyyden korkean tason edistäminen etenkin lujittamalla taloudellista ja sosiaalista yhteenkuuluvuutta sekä perustamalla talous- ja rahaliitto. Amsterdamissa muutettu Euroopan yhteisön perustamissopimus sisältää uuden työllisyyttä koskevan osaston.

Työttömyyden torjunnasta on siis tullut Euroopan unionin toiminnan painopistealue. Työllisyyttä käsittelevän ylimääräisen Eurooppa-neuvoston (Luxemburg, 20. - 21. marraskuuta 1997) kokoontuminen heijastaa tätä huolta ja tätä tahtoa. Eurooppa-neuvosto päätti yksimielisesti, että odotettaessa Amsterdamin sopimuksen työllisyyttä koskevien määräysten ratifiointia, ja jotta kaikki keinot työttömyyden torjumiseksi tulisivat käyttöön, perussopimuksen tulevassa 128 artiklassa määrättyä menettelyä sovelletaan jäsenvaltioiden yhteisestä sopimuksesta välittömästi käytännössä. Eurooppa-neuvosto hyväksyi näin ¨työllisyyden suuntaviivat¨, jotka on laadittu suoraan niiden kokemusten perusteella, jotka on saatu talouspolitiikkojen monenvälisestä valvonnasta.

2. Euroopan unioni on lisäksi hyväksynyt Euroopan unionista tehdyn sopimuksen VI osaston mukaisia toimia laittoman maahanmuuton, oleskelun ja työnteon torjumiseksi. Jäsenvaltioiden yhteistyö tällä alalla on johtanut erityisesti seuraavien säädösten antamiseen:

- Neuvoston suositus, annettu 30 päivänä marraskuuta 1994, matkustusasiakirjan mallin hyväksymisestä kolmansien maiden kansalaisten karkottamista varten(EYVL C 274, 19.9.1996)

- Neuvoston suositus (96/C5/01), annettu 22 päivänä joulukuuta 1995, laittoman maahanmuuton ja työnteon torjuntakeinojen yhdenmukaistamisesta ja tätä varten säädettyjen valvontakeinojen tehostamisesta(EYVL C 5, 10.1.1996)

- Neuvoston suositus (96/C5/02), annettu 22 päivänä joulukuuta 1995, neuvottelusta ja yhteistyöstä karkotustoimenpiteiden täytäntöönpanossa(EYVL C 5, 10.1.1996)

- Neuvoston suositus, annettu 27 päivänä syyskuuta 1996, kolmansien maiden kansalaisten laittoman työnteon torjumisesta(EYVL C 304, 14.10.1996)

- Neuvoston päätös, tehty 16 päivänä joulukuuta 1996, niiden neuvoston hyväksymien oikeudellisten asiakirjojen täytäntöönpanon seurannasta, jotka koskevat laitonta maahanmuuttoa, takaisinottoa, kolmansien maiden kansalaisten laitonta työntekoa sekä yhteistyötä karkotusmääräysten täytäntöönpanossa(EYVL L 342, 31.12.1996)

- Neuvoston päätöslauselma, annettu 4 päivänä joulukuuta 1997, toimenpiteistä lumeavioliittojen estämiseksi(EYVL C 382, 16.12.1997)